आर्टिफिशियल इंटेलिजेंस से चलने वाले स्वार्म ड्रोन्स…आतंकी कैंप में घुसकर मचाएंगे तबाही
Indian Army Swarm Drone Systems (Military Capability) आपने 2019 में आई जेरार्ड बटलर की हिट हॉलीवुड फिल्म ‘एंजल हैज फॉलेन’ देखी है? इस फिल्म के एक दृश्य में स्वार्म ड्रोन्स
इंडियन आर्मी ने एक भारतीय स्टार्ट-अप को लड़ाकू स्वार्म ड्रोन्स के उत्पादन का 124 करोड़ रुपए का ऑर्डर दिया है।
लड़ाकू ड्रोन का नाम आते ही अमेरिकी सेना के कुख्यात प्रिडेटर ड्रोन की तस्वीर दिमाग में आती है। एक छोटे एयरक्राफ्ट के बराबर आकार का प्रिडेटर ड्रोन रिमोट से उड़ाया जाता है…और एक छोटे लड़ाकू विमान की तरह ही ये काम भी करता है।
लेकिन भारतीय सेना ने ऐसे स्ट्राइक ड्रोन के बजाय ऐसे ड्रोन सिस्टम को चुना है, जिसे गैर-पारंपरिक हथियारों की दुनिया में ‘स्लॉटरबॉट’ कहा जा रहा है।
स्वार्म ड्रोन…यानी झुंड में एक साथ उड़ने और टारगेट पर बमों की तरह बरस जाने वाले आत्मघाती ड्रोन्स। इस खतरनाक कॉम्बिनेशन में आर्टिफिशियल इंटेलीजेंस को जोड़ दीजिए और आपको मिलता है ऐसा खतरनाक हथियार जो न सिर्फ बगल में उड़ रहे ड्रोन से कम्युनिकेट करता है, बल्कि खुद टारगेट को पहचानता और तबाह करता है।
देखिए, क्या हैं ये स्वार्म ड्रा्ेन्स जिन पर अमेरिका, ब्रिटेन और इजराइल लगातार प्रयोग कर रहे हैं। अब भारतीय सेना के पास ये नायाब हथियार आने से कैसे हमारी स्ट्राइक केपेबिलिटी में होगा इजाफा…
सबसे पहले समझिए, स्वार्म ड्रोन्स क्या होते हैं
झुंड में उड़ते कीड़ों से आया आइडिया…छोटे हैं, मगर बहुत घातक
आपने 2019 में आई जेरार्ड बटलर की हिट हॉलीवुड फिल्म ‘एंजल हैज फॉलेन’ देखी है? इस फिल्म के एक दृश्य में स्वार्म ड्रोन्स की मदद से अमेरिकी राष्ट्रपति पर हमला होता है और उनकी सुरक्षा में लगी टीम बेबस हो जाती है।
स्वार्म ड्रोन्स का सिद्धांत भी संख्या पर बेस्ड है। इसका आइडिया झुंड में उड़ते कीड़ों और पक्षियों को देखकर आया था।
देखिए, क्या है स्वार्म ड्रोन्स की खासियत…
1980 के दशक में पहली बार बने थे…आज 24 से ज्यादा देश इस्तेमाल करते हैं
इस तरह के हथियार पर एक्सपेरिमेंट 1980 के दशक में पहली बार किया गया था। दरअसल, मूलत: इनका काम लड़ाकू विमानों को सरफेस-टु-एयर मिसाइल्स (SAM) से बचाना था।
उस दौर में लड़ाकू विमानों को रोकने के लिए सीमाओं पर SAM के स्थायी स्टेशन होते थे। ये बमों की तरह बरसकर इन स्टेशन्स को तबाह कर देते थे।
मगर समय के साथ मोबाइल SAM स्टेशन्स बनने लगे। ऐसे में उन्हें तबाह करने के लिए ऐसे हथियार की जरूरत थी जो लॉन्च होने के बाद सीधे बरसने के बजाय कुछ देर हवा में रुके और SAM की लोकेशन पता चलने पर ही वार करे।
इसके लिए पहली बार ड्रोन तकनीक का इस्तेमाल इस वेपन सिस्टम में किया गया। ये ड्रोन झुंड में उड़ते और हवा में रुक सकते थे। टारगेट के हिसाब से इनकी दिशा भी बदली जा सकती थी।
आज दुनिया में 24 से ज्यादा देश इस तरह के आत्मघाती हथियार का इस्तेमाल करते हैं।
AI बना है गेम चेंजर…इसने स्वार्म ड्रोन्स को बना दिया ऑटोनॉमस
स्वार्म ड्रोन्स की तकनीक भले ही दुनिया में 24 से ज्यादा देशों के पास है, मगर सबके पास इसे AI से संचालित करने की तकनीक नहीं है।
इजराइल, ब्रिटेन और अमेरिका वो कुछ देश हैं जिन्होंने स्वार्म ड्रोन्स को AI से जोड़कर इसे कहीं ज्यादा खतरनाक बना दिया है।
पहले ये ड्रोन्स अपने सेंसर्स और कैमरे की मदद से टारगेट को लोकेट करते और अपने ऑपरेटर को ये जानकारी देते। ऑपरेटर के कमांड के बाद ही ये वार करते।
मगर AI तकनीक की मदद से अब ये ड्रोन्स ऑटोनॉमस बन सकते हैं। यानी न सिर्फ ये आपस में कम्युनिकेट कर बिल्कुल सटीक पैटर्न में उड़ते हैं, बल्कि टारगेट को खुद ही पहचानते हैं। उसके हिसाब से दिशा भी खुद ही बदलते हैं और मौका मिलते ही टारगेट को नष्ट कर देते हैं।
फिलहाल ये तकनीक दुनिया के कुछ ही देशों के पास है। अब भारत भी इस तकनीक में पूरी तरह आत्मनिर्भर बन रहा है।
जानिए, भारत के स्वार्म ड्रोन्स की खूबियां
इंडियन आर्मी के स्वार्म ड्रोन्स 50 किमी. दूर बैठे टारगेट को घर में घुसकर मार सकेंगे
इंडियन आर्मी ने भारतीय स्टार्टअप न्यूस्पेस रिसर्च एंड टेक्नोलॉजी को स्वार्म ड्रोन्स का कॉन्ट्रैक्ट दिया है। ये कंपनी HAL के साथ मिलकर प्रोडक्शन करेगी।
कंपनी के मालिक समीर जोशी खुद भी भारतीय वायुसेना के ऑफिसर रह चुके हैं। उनके बनाए ड्रोन्स एडवांस्ड ऑटोनोमी, कम्प्यूटिंग, कम्युनिकेशन और AI प्रोटोकॉल के जरिए एक-दूसरे के साथ कोऑर्डिनेट करते हुए अलग-अलग मिशंस को अंजाम देते हैं। इसमें किसी इंसान की जरूरत बहुत कम होती है।
ये स्वार्म ड्रोन आर्टिफिशियल इंटेलीजेंस की मदद से टार्गेट को पहचान कर हमला कर सकते हैं। एल्गोरिद्म के जरिए इन्हें अलग-अलग मिशंस करने के लिए प्रोग्राम किया जा सकता है। मिशन के दौरान ये कंट्रोल स्टेशन से भी कम्युनिकेट कर सकते हैं।
मीडिया रिपोर्ट्स के मुताबिक, 100 ड्रोन्स का स्वार्म सिस्टम 50 किमी की रेंज में मौजूद टार्गेट को तहस-नहस कर सकता है।
भारतीय सेना को ड्रोन सप्लाई करने वाले न्यू स्पेस स्टार्टअप के फाउंडर समीर जोशी बताते हैं कि ड्रोन स्वार्म में शामिल सभी ड्रोन्स के पास अपनी इंटेलीजेंस होती है जिससे वे मिलजुल कर फैसले लेते हैं। असाइन किए गए कामों को आपस में बांट लेते हैं।
अब देखिए, हमारे स्वार्म ड्रोन्स और अमेरिका के प्रिडेटर ड्रोन में क्या है फर्क
ज्यादातर बड़े देशों का अब स्वार्म ड्रोन सिस्टम पर फोकस
भारत ही नहीं, आज के समय में ज्यादातर बड़े देश स्वार्म ड्रोन सिस्टम से जुड़े प्रोजेक्ट्स पर काम कर रहे हैं। फोर्ब्स वेबसाइट की एक रिपोर्ट के अनुसार, फ्रांस Icarus प्रोजेक्ट, रूस Lightning, स्पेन RAPAZ, ब्रिटेन Blue Bear और साउथ अफ्रीका N-Raven प्रोजेक्ट पर काम कर रहा है।
AI से जुड़े विदेशी ड्रोन महंगे…पहली बार स्वदेशी कंपनी ने ये तकनीक बनाई
भारत इससे पहले जिन विदेशी ड्रोन्स को खरीद चुका है या खरीद रहा है वो AI से जुड़े हों तो महंगे होते हैं। अगर AI न हो तो ये ड्रोन स्वार्म यानी झुंड में इस्तेमाल नहीं हो पाते हैं।
भारतीय कंपनियों ने भी आत्मघाती ड्रोन्स के प्रोटोटाइप डिफेंस एक्सपो में दिखाए हैं। लेकिन इनमें से ज्यादातर AI का इस्तेमाल नहीं करते हैं।
AI से जुड़े स्वार्म ड्रोन्स के अब तक किसी युद्ध में इस्तेमाल के सबूत नहीं…मगर आत्मघाती ड्रोन्स का इस्तेमाल कई बार हुआ
रूस-यूक्रेन जंग 
रूस ने जंग में ईरान में बने शाहेद-136 ड्रोन्स का बड़े स्तर पर इस्तेमाल किया। ये कामीकाजे यानी सुसाइड ड्रोन्स हैं। इसकी मैक्सिमम चौड़ाई 8.2 फीट, मैक्सिमम रेंज 2500 किमी, मैक्सिमम स्पीड- 185 किमी/घंटा होती है। ये 30 से 50 किलो तक विस्फोटक अपने साथ ले जा सकते हैं।
रूस ने इन ड्रोन्स का क्रूज मिसाइलों की जगह इस्तेमाल किया क्योंकि ये उनसे सस्ते पड़ते थे। एक शाहेद ड्रोन की कीमत लगभग 16 लाख रुपए है।
हालांकि, रूस का कहना है कि यूक्रेन ने भी जंग में ड्रोन्स का इस्तेमाल किया है।
आर्मीनिया-अजरबैजान युद्ध 
2020 में हुए आर्मीनिया-अजरबैजान के युद्ध में ड्रोन्स के इस्तेमाल ने तस्वीर बदल दी थी। आर्मीनिया ने जहां परपंरागत रूप से युद्ध लड़ा वहीं अजरबैजान ने तुर्की में बने बायराक्टाक टीबी2 और इजराइल के कामीकाजे ड्रोन्स को मैदान में उतार दिया।
इन ड्रोन्स ने आर्मीनिया को भारी नुकसान पहुंचाया और युद्ध में अजरबैजान की जीत हो गई। इस जीत का हीरो इन ड्रोन्स को ही माना गया। युद्ध में आर्मीनिया को अजरबैजान की तुलना में 6 गुना ज्यादा नुकसान हुआ।
Bayraktar TB2 ड्रोन मिनी प्लेन जैसे दिखते हैं, इनमें कैमरे लगे होते हैं और लेजर गाइडेड मिसाइलें लगाई जा सकती हैं। ये 7600 मीटर की ऊंचाई तक उड़ान भर सकते हैं। इनकी मैक्सिमम रेंज- 300 किमी, मैक्सिमम स्पीड-220 किमी और चौड़ाई 39 फीट है। एक ड्रोन की कीमत लगभग 16.55 करोड़ रुपए है।
पिछले साल अप्रैल में यूक्रेन ने इसी ड्रोन के जरिए रूसी वॉरशिप मोस्कवा को डुबोया था।
सीरिया में रूसी ठिकानों पर हमले
सीरिया में स्थित रूस के खमीमिम एयरबेस पर भी कई बार ड्रोन हमले हुए हैं। जनवरी, 2018 में 13 ड्रोन्स ने एक साथ वहां हमला किया था। हालांकि रूस के मजबूत डिफेंस सिस्टम की मदद से ये हमला नाकाम हो गया था। इसके बाद सीरिया में रूसी ठिकानों पर कई ड्रोन हमले हुए। रूसी एयरडिफेंस अब तक 150 से ज्यादा ड्रोन्स को गिरा चुका है।
अरामको के ऑयल प्रोसेसिंग यूनिट पर हमला
सितंबर 2019 में सऊदी अरब की सरकारी तेल कंपनी अरामको की अबकैक और खुरैस स्थित ऑयल प्रोसेसिंग यूनिट पर 25 ड्रोन्स और मिसाइलों के जरिए हमला किया गया। इन ड्रोन्स ने अलग-अलग दिशाओं से हमला बोला था। सऊदी अरब के एयर डिफेंस सिस्टम इन हमलों को रोकने में नाकाम रहे थे। इस हमले में ऑयल प्रोसेसिंग यूनिट को भारी नुकसान पहुंचा था और क्रूड ऑयल के दाम बढ़ गए थे।